แรงซื้อหุ้นบลูชิพหนุน SET ภาคเช้าพุ่งกว่า 10 จุด ยืนเหนือ 1,700 จุด
แรงซื้อหุ้นบลูชิพหนุน SET ภาคเช้าพุ่งกว่า 10 จุด ยืนเหนือ 1,700 จุด โดยดัชนีตลาดหุ้นไทย ณ เวลา 10.26 น. อยู่ที่ระดับ 1,708.14 จุด บวก 10.27 จุด หรือ 0.60% มูลค่าการซื้อขาย 1.74 หมื่นล้านบาท
17 ต.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.26 น. อยู่ที่ระดับ 1,708.14 จุด บวก 10.27 จุด หรือ 0.60% มูลค่าการซื้อขาย 1.74 หมื่นล้านบาท
โดยดัชนีตลาดหุ้นไทยเปิดตลาดวันนี้ปิดตลาดพุ่งกว่า 10 จุดยืนเหนือ 1,700 จุดอีกครั้ง ตามทิศทางตลาดหุ้นทั่วโลกที่ดีดตัวขึ้นในวันนี้ หลังดัชนีดาวโจนส์ปิดทะยานขึ้นกว่า 500 จุดเมื่อคืนนี้ ขณะที่ตลาดหุ้นไทยมีแรงซื้อเข้ามาในหุ้นขนาดใหญ่กลุ่มพลังงานและแบงก์ รวมถึงแรงซื้อหุ้นน้องใหม่อย่าง บมจ.โอสถสภา (OSP) ที่เข้ามาซื้อขายวันแรกผลักดันให้วอลุ่มการซื้อขายตลาดรวมล่าสุดพุ่งกว่า 1.5 หมื่นล้านบาท
ด้าน นายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย กล่าวว่า ดัชนีตลาดหุ้นไทยเช้านี้ปรับตัวเพิ่มขึ้นกว่า 10 จุด เป็นไปตามที่ประเมินไว้ โดยสัปดาห์นี้มีการประกาศผลประกอบการของบริษัทจดทะเบียนในตลาดหุ้นสหรัฐ ซึ่งมีแนวโน้มเติบโตจากงวดปีก่อน ทำให้ส่งผลเชิงบวกมายังตลาดหุ้นทั่วโลกด้วย ส่วนตลาดหุ้นไทยได้รับปัจจัยหนุนจากการเข้ามาซื้อขายของหุ้น OSP ที่สามารถดึงดัชนีขึ้นมาได้ และยังอยู่ในช่วงประกาศผลประกอบการของหุ้นกลุ่มธนาคารพาณิชย์ ซึ่งคาดว่าจะเติบโตจากงวดปีก่อน 12%
อย่างไรก็ดี ยังต้องติดตามรายงานการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ที่จะออกมาในคืนนี้ ซึ่งคาดว่าธนาคารกลางสหรัฐ (เฟด) จะมีการสนับสนุนการปรับขึ้นอัตราดอกเบี้ยอย่างค่อยเป็นค่อยไป ซึ่งจะทำให้ดัชนีตลาดหุ้นสหรัฐสามารถปรับตัวเพิ่มขึ้นได้อีก ส่งผลต่อภาพตลาดรวมยังมีแนวโน้มเป็นบวกต่อเนื่อง